Birgir Jónsson tók við sem forstjóri Íslandspósts í byrjun sumars . Á þessu ári hefur orðið 12 til 15% fækkun póstsendinga til landsins , þá mest á ódýrum kínverskum varningi frá Ali Express að því er Morgunblaðið greinir frá . Eins og Viðskiptablaðið sagði frá fyrir rúmu ári tapaði Íslandspóstur um 1,1 milljarði á póstsendingum frá Kína , en vegna alþjóðlegra póstsamninga þarf íslenski pósturinn að greiða fyrir sendingar frá löndum sem skilgreind eru sem þróunarríki . Eftir breytingar á innlendum reglum legst nú 600 króna sendingargjald á slíkan varning , sem er þá hlutfallslega hátt á smærri og ódýrari varning eins og símahulstur , skartgripi og þess háttar sem eru á verðbilinu 1 til 2 dalir . Birgir Jónsson forstjóri Íslandspósts segir mikilvægt að hafa í huga að þetta gjald sé fast . „ 600 kr. er mikið ef varan kostaði 200 kr. en ekki mikið ef hún kostaði 50 þúsund . En það liggur fyrir að það kostar að koma sendingu yfir hálfan hnöttinn og afgreiða hana á endastöð og sá kostnaður verður að greiðast af einhverjum og þá er eðlilegast að viðskiptavinurinn greiði hann , “ segir Birgir . Haft er eftir Birgi að Alþjóðapóstmálastofnunin hafi samþykkt að hækka gjaldsrká póstflutninga milli landa í þrepum á næstu árum , og segir hann það viðbrögð við miklum kostnaði vegna ódýrs varnings frá Kína en landið er enn skilgreint sem þróunarríki . Höfðu Bandaríkjamenn hótað að draga sig úr alþjóðasamstarfinu ef ekki yrði gripið til ráðstafana , en Birgir segir enn óljóst hve miklu þetta muni raunverulega skila . „ Aðalmunurinn á þessu og íslensku leiðinni er að þar var tekið á vandanum strax með sérstöku gjaldi og tapið af vöruflokknum þar með stöðvað , “ segir Birgir sem segir afgreiðslugjaldið nærri tvöfalt hærra í nágrannalöndum Íslands . Hér má lesa fleiri fréttir um málefni Íslandspósts :